บจ.ขายจุดแข็งดึงตปท.
คุยสำเร็จโรดโชว์เปิดกว้างถือหุ้นแผนอนาคตหรู
20 ส.ค. 2554

คุยสำเร็จโรดโชว์เปิดกว้างถือหุ้นแผนอนาคตหรู
บิ๊ก บจ. ขนผลงานแผนการเติบโตไปโรดโชว์ต่างประเทศ เชื่อมีกองทุนต่างชาติติดมือกลับเมืองไทย
แหล่งข่าวจากบริษัท อินโดรามา เวนเจอร์ส (IVL) เปิดเผยว่า นายอาลก โลเฮีย ประธานเจ้าหน้าที่บริหารกลุ่ม IVL ได้เดินทางไปพบกองทุนขนาดใหญ่ของอังกฤษเมื่อปลายเดือนที่ผ่านมา เพื่อนำเสนอข้อมูลธุรกิจของกลุ่ม โดยได้รับการตอบรับเป็นอย่างดี และสนใจธุรกิจที่มีการเติบโตเร็ว แต่คงยังจะไม่เข้ามาลงทุนหุ้น IVL เร็วๆ นี้ และเพิ่งกลับมาจากฮ่องกง ก็ได้รับการตอบรับดีเช่นกัน
“ระยะนี้ผู้บริหาร IVL เดินทางไปโรดโชว์หลายแห่ง เนื่องจากเป็นบริษัทที่เติบโตเร็วมาก จึงต้องการให้ข้อมูลกับกองทุนต่างชาติ เพื่อให้เข้าใจธุรกิจของกลุ่มอินโดรามาฯ และอธิบายกลยุทธ์การทำธุรกิจของเราด้วย” แหล่งข่าวเปิดเผย
นายจำรูญ ชินธรรมมิตร์ ประธานกรรมการบริหารและกรรมการผู้จัดการใหญ่ บริษัท น้ำตาลขอนแก่น (KSL) กล่าวว่า บริษัทอยู่ระหว่างไปโรดโชว์ที่ยุโรป และคาดหวังว่าจะสามารถดึงสถาบันต่างชาติเข้ามาถือหุ้นได้เพิ่มขึ้น โดยข้อมูลที่นำไปเสนอคือตัวเลขผลประกอบการ และแผนลงทุนที่จะดำเนินการเร็วๆ นี้ 
“เรามีกองทุนต่างประเทศถือหุ้นไม่มาก ที่เห็นก็มีเครดิตสวิส ดอยช์แบงก์ ซิตี้แบงก์ ซึ่งถือรวมกันไม่ถึง 1% แต่เราอยากให้ต่างชาติเข้ามาถือมากกว่านี้ เพื่อลดความผันผวนและทำให้ราคาหุ้นเพิ่มขึ้นแบบมีเสถียรภาพ เรายังมีช่องให้ต่างชาติเข้ามาถือหุ้นอีกมาก เพราะมีหุ้นหมุนเวียนในตลาดสูงถึง 20%” นายจำรูญ กล่าว 
นอกจากนี้ บริษัทยังมีแผนดึงกองทุนต่างชาติเข้ามาซื้อหุ้นเพิ่มทุนจำนวน 150 ล้านหุ้นที่จะเสนอขายปลายปีนี้ โดยคาดว่าจะได้เงินประมาณ 2,000 ล้านบาท เพื่อสร้างโรงงานน้ำตาล 2 แห่งที่ จ.สระแก้ว และเลย รวมทั้งโรงไฟฟ้าเพิ่มอีก 1 แห่ง 
นางจินตณา กิ่งแก้ว รองกรรมการผู้จัดการ บริษัท สยามแก๊ส แอนด์ ปิโตรเคมีคัลส์ (SGP) เปิดเผยว่า บริษัทตั้งเป้าดึงต่างชาติเข้ามาถือหุ้นมากกว่า 10% โดยมีแผนไปโรดโชว์หลายประเทศ เช่น สิงคโปร์และฮ่องกง เพื่อให้นักลงทุนได้รู้จักบริษัทมากขึ้น และรับรู้ผลประกอบการ รวมถึงการเข้าซื้อกิจการพลังงานในซัวเถา ประเทศจีนชัดเจนขึ้น
“ถ้าดึงต่างชาติเข้ามาได้ก็จะเป็นผลดี ทั้งราคาหุ้นที่มีเสถียรภาพ ภาพลักษณ์ที่ดีขึ้น ซึ่งจะเป็นประโยชน์ต่อธุรกิจทางอ้อม”
นายสุรงค์ บูลกุล กรรมการผู้จัดการใหญ่ บริษัท ไทยออยล์ (TOP) กล่าวว่า ปัจจุบันกองทุนต่างชาติถือหุ้นอยู่ประมาณ 25% ซึ่งถือเป็นสัดส่วนที่เหมาะสม และมีความสมดุลเชิงโครงสร้างผู้ถือหุ้น หากเข้ามาเพิ่มจะช่วยยกระดับการทำธุรกิจให้เป็นสากลยิ่งขึ้น 
“ธรรมชาติของธุรกิจโรงกลั่นมีความเป็นสากลที่ต้องมีความน่าเชื่อถือ เพราะเราใช้กลไกตลาดเป็นตัวกำหนดรายได้” นายสุรงค์ กล่าว 
ทั้งนี้ บริษัทมีแผนเดินทางไปโรดโชว์เป็นประจำทุกปี ปีนี้มีแผนไปสิงคโปร์ มาเลเซีย และฮ่องกง